FI Euroopan unionin virallinen lehti C 341/71

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi tietyistä Euroopan maaseudun kehittämisen maatalousrahaston (maaseuturahasto) tukea maaseudun kehittämiseen koskevista siirtymäsäännöksistä ja asetuksen (EU) N:o […] [RD] muuttamisesta siltä osin kuin on kyse vuotta 2014 koskevista varoista ja niiden jaosta sekä neuvoston asetuksen (EY) N:o 73/2009 ja asetusten (EU) N:o […][DP], (EU) N:o […][HZ] ja (EU) N:o […][sCMO] muuttamisesta siltä osin kuin on kyse niiden soveltamisesta vuonna 2014”

COM(2013) 226 final – 2013/0117 (COD)

2013/C 341/16

Esittelijä: Seamus BOLAND

Euroopan parlamentti päätti 21. toukokuuta 2013 ja neuvosto 17. heinäkuuta 2013 Euroopan unionin toiminnasta tehdyn sopimuksen 43 artiklan 2 kohdan ja 207 artiklan 2 kohdan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus eräistä maaseudun kehittämiseen Euroopan maaseudun kehittämisen maatalousrahastosta (maaseuturahaston) myönnettävää tukea koskevista siirtymäsäännöksistä, asetuksen (EU) N:o […] [RD] muuttamisesta varojen ja niiden jaon osalta vuonna 2014 sekä neuvoston asetuksen (EY) N:o 73/2009 ja asetusten (EU) N:o […][DP], (EU) N:o […][HZ] ja (EU) N:o […][sCMO] muuttamisesta niiden soveltamisen osalta vuonna 2014

COM(2013) 226 final – 2013/0117 (COD).

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 3. syyskuuta 2013.

Euroopan talous- ja sosiaalikomitea hyväksyi 18.–19. syyskuuta 2013 pitämässään 492. täysistunnossa (syyskuun 18. päivän kokouksessa) seuraavan lausunnon. Äänestyksessä annettiin 138 ääntä puolesta ja 2 vastaan 3:n pidättyessä äänestämästä.

1. Päätelmät ja suositukset

1.1 ETSK on tyytyväinen ehdotukseen säätää vuodeksi 2014 siirtymäsäännöksiä yhteisen maatalouspolitiikan (YMP) tiettyjen sääntöjen, etenkin Euroopan maatalouden tukirahastosta (EAGF) ja Euroopan maaseudun kehittämisen maatalousrahastosta (EAFRD) rahoitettavien suorien tukien järjestelmän ja maaseudun kehittämiseen ohjattavan tuen, osalta.

1.2 ETSK kannattaa voimakkaasti siirtymäsäännöksiä vuodeksi 2014, jotta varmistetaan tukien jatkuvuus edunsaajien kannalta, mikäli uudet maaseudun kehittämissuunnitelmat hyväksytään vasta myöhään tai mikäli suorien tukien uuden järjestelmän soveltamista on tarpeen siirtää myöhemmäksi käytännöllisistä tai hallinnollisista syistä. Muutoin maataloustuottajaperheiden toimeentulo olisi vaarassa ilman ympäristötoimista maksettavaa tukea; suuri osa alalla olevasta suojasta katoaisi.

1.3 ETSK suosittaa vahvasti, ettei "perinteisten" ohjelmien edunsaajia syrjäisillä vuoristoalueilla asetettaisi siirtymäsäännöksin millään tavoin epäedulliseen asemaan. ETSK panee myös huolestuneena merkille, että syrjäiset yhteisöt, jotka ovat erittäin riippuvaisia maatalouden ympäristösopimuksiin perustuvista tuloista, joita ne saavat vastineena tärkeiden yleisten etujen tuottamisesta, saattavat kärsiä tulojen alenemisesta vuoteen 2020 ulottuvalla uudella ohjelmakaudella.

1.3.1 ETSK suosittaa, että kyseisille yhteisöille kohdennettavat siirtymätuet heijastaisivat vanhassa ohjelmassa jo sovittua rahoitustasoa.

1.4 ETSK suosittaa vahvasti, että komissio tutkii siirtymäjärjestelyjä, jotta varmistetaan, että ehdotettujen leikkausten vaikutukset maaseutualueiden kotitalouksiin minimoidaan ja että vähennysten vaikutus ympäristöaloitteisiin on todistetusti vähintään neutraali.

1.5 ETSK katsoo, että siirtymäjärjestelyjen olisi mahdollistettava, että pinta-alaan ja eläimiin liittyvien toimenpiteiden sekä maatilojen kiireellisten investointitoimenpiteiden osalta voidaan tehdä uusia sitoumuksia vuonna 2014, vaikka nykyisen kauden määrärahat olisi käytetty loppuun.

1.6 Kun otetaan huomioon YMP:n rahoittamista koskeva horisontaalinen sääntely, suorien tukien uuden järjestelmän soveltamisen siirtäminen merkitsee, että maatalouden neuvontapalvelua, yhdennettyä hallinto- ja valvontajärjestelmää ja täydentäviä ehtoja varten tarvitaan siirtymätoimia. Tämän vuoksi on ETSK:n mielestä välttämätöntä, että neuvosto ja Euroopan parlamentti hyväksyvät erityisiä siirtymäsäännöksiä ennen vuoden loppua ja muuttavat tarvittaessa nykyisen YMP:n perussäädöksiä.

1.7 ETSK painottaa, ettei yhtäkään siirtymäsäännöstä tulisi heikentää asettamalla epärealistisia kansallisia enimmäismääriä käytettävissä olevien varojen osalta.

2. Johdanto

2.1 Euroopan komissio jatkaa tiivistä yhteistyötä Euroopan parlamentin ja neuvoston kanssa, jotta YMP:n uudistuksesta saavutetaan lopullinen poliittinen sopimus. Kesäkuun 2013 lopulla päästiin sopimukseen keskeisestä sisällöstä, ja näin ollen uusi oikeudellinen sääntely voisi tulla voimaan 1. tammikuuta 2014. Lopullista sopimusta ei kuitenkaan ole vielä saavutettu, mikä tarkoittaa, ettei ole realistista odottaa, että jäsenvaltiot ovat mainittuun ajankohtaan mennessä luoneet kaikki tarvittavat hallintomenettelyt.

2.2 Euroopan parlamentissa ja neuvostossa käydyn keskustelun jälkeen on odotettavissa, että yksittäiset asetukset ja täytäntöönpanosäädökset hyväksytään vuoden 2013 loppuun mennessä ja että YMP:n uudistus tulee voimaan 1. tammikuuta 2014.

2.3 Jatkuvuuden varmistamiseksi 18. huhtikuuta 2013 annetulla komission ehdotuksella pyritään säätämään siirtymäsäännöksiä eräitä politiikan elementtejä varten. Tämä tarkoittaisi, että tilatukijärjestelmän nykyiset säännöt, yhtenäisen pinta-alatuen järjestelmä ja "68 artiklan" mukaiset tuet jatkuisivat maksatusvuonna 2014. Uusia sääntöjä, jotka liittyvät esimerkiksi ympäristömyönteisyyden lisäämiseen, sovellettaisiin näin ollen vasta vuoden 2015 alusta, ja maksajavirastot saisivat näin lisäaikaa muutosten valmisteluun.

2.4 Parlamentti, neuvosto ja komissio pääsivät alustavaan poliittiseen sopimukseen EU:n maatalouspolitiikan uudistuksesta 27. kesäkuuta kolme kuukautta kestäneiden tiiviiden kolmenvälisten neuvottelujen jälkeen. Sopimus riippuu EU:n monivuotisen rahoituskehyksen budjettia (2014–2020) koskevien neuvottelujen virallisesta päättämisestä sekä maatalousvaliokunnan, parlamentin täysistunnon ja neuvoston vahvistuksesta.

2.5 Ehdotus liittyy asetukseen (EU) N:o 335/2013, annettu 12. huhtikuuta 2013, Euroopan maaseudun kehittämisen maatalousrahaston (maaseuturahaston) tuesta maaseudun kehittämiseen annetun neuvoston asetuksen (EY) N:o 1698/2005 soveltamista koskevista säännöistä annetun asetuksen (EY) N:o 1974/2006 muuttamisesta.

2.6 Maaseudun kehittämiseen suunnattujen varojen osalta tavanomaisena menettelynä on, että määritellään siirtymäsäännöt kahden monivuotisen rahoituskauden välisen siirtymän ylittämiseksi. Tarvitaan kuitenkin myös erityisiä siirtymäjärjestelyjä, jotta voidaan etenkin puuttua vaikutuksiin, jotka johtuvat viipeestä uudessa suorien tukien järjestelmässä. Ehdotus kattaa myös Kroatiaa koskevat uudet siirtymäsäännöt.

2.7 Komission tarkoituksena on antaa maksajavirastoille aikaa luoda hallintojärjestelyt ja varmistaa EU:n varojen asianmukainen hallinnointi, jotta maataloustuottajat ymmärtävät uudet säännöt eikä heihin sovelleta uutta järjestelmää ennen kuin se on valmis.

3. Komission ehdotuksen pääkohdat

3.1 Komission ehdotuksen tarkoituksena on säätää tietyt maaseuturahastosta maaseudun kehittämistä varten annettavaa tukea koskevat siirtymäsäännökset.

3.2 Siirtymävaiheen sääntöjä tarvitaan teknisten järjestelyjen määrittelemiseksi, jotta varmistettaisiin joustava siirtyminen uusiin edellytyksiin ja samalla vuosien 2007–2013 ohjelman eri tukimuotojen jatkuvuus.

3.3 Jotta jäsenvaltioille annettaisiin aikaa tyydyttää joustavammin maatalousalojensa tarpeet tai vahvistaa maaseudun kehittämispolitiikkaansa, niille olisi annettava mahdollisuus siirtää varoja suorien tukien enimmäismääristään maaseudun kehittämistukeen ja maaseudun kehittämistuesta suorien tukien enimmäismääriinsä. Jäsenvaltioissa, joissa suorien tukien taso on alle 90 prosenttia EU:n keskiarvosta, olisi oltava mahdollisuus siirtää enemmän varoja maaseudun kehittämistuesta suorien tukien enimmäismäärään. Tällaiset valinnat olisi tehtävä tietyissä rajoissa yhden kerran koko varainhoitovuosien 2015–2020 ajanjaksolle.

3.4 Asetuksessa (EY) N:o 73/2009 säädetty yhtenäisen pinta-alatuen järjestelmä on siirtymävaiheen järjestelmä, jonka voimassaolon oli tarkoitus päättyä 31. joulukuuta 2013. Koska yhtenäisen pinta-alatuen järjestelmä korvataan uudella perustukijärjestelmällä 1. tammikuuta 2015, yhtenäisen pinta-alatuen järjestelmän voimassaoloa on tarpeen jatkaa vuodeksi 2014, jotta uusien jäsenvaltioiden ei tarvitse ottaa tilatukijärjestelmää käyttöön vain yhdeksi vuodeksi.

3.5 Suorien tukien osalta jäsenvaltioille ja etenkin niiden maksajavirastoille on annettavaa riittävästi aikaa valmistella järjestelyt, joiden avulla mahdollistetaan maksut edunsaajille ja luodaan samalla tarvittavat menettelyt uuden ohjelman käynnistämistä varten. Sen vuoksi vuotta 2014 koskeviin hakemuksiin sovelletaan siirtymävaiheen sääntöjä.

3.6 Toisen pilarin osalta kahden ohjelmakauden välisten siirtymäsääntöjen määrittely on tavanomainen menettely. Siirtymäsääntöjä tarvitaan yleensä nivomaan toisiinsa kaksi peräkkäistä ohjelmakautta. Tällä kertaa maaseudun kehittämistä varten tarvitaan kuitenkin erityisiä siirtymäkauden järjestelyjä erityisesti niiden vaikutusten huomioon ottamiseksi, joita suorien tukien uuden järjestelmän viivästymisellä on eräisiin maaseudun kehittämistoimenpiteisiin. Tämä koskee erityisesti maatalouden ympäristötoimenpiteiden ja ilmastotoimenpiteiden perustasoa ja täydentäviin ehtoihin liittyvien sääntöjen soveltamista. Siirtymäjärjestelyjä tarvitaan myös sen varmistamiseksi, että jäsenvaltiot voivat jatkaa pinta-alaan ja eläimiin liittyvien toimenpiteiden osalta uusia sitoumuksia vuonna 2014, vaikka nykyisen kauden määrärahat olisi käytetty loppuun. Näihin uusiin sitoumuksiin ja vastaaviin nykyisiin sitoumuksiin voidaan myöntää rahoitusta seuraavan ohjelmakauden maaseudun kehittämisohjelmien uusista määrärahoista.

3.7 Jäsenvaltiot voivat asetuksen (EY) N:o 1698/2005 oikeudellisten sitoumusten perusteella tehdä vuonna 2014 tuensaajille edelleen uusia oikeudellisia sitoumuksia asetuksen (EY) N:o 1698/2005 perusteella hyväksyttyjen maaseudun kehittämisohjelmien mukaisesti senkin jälkeen, kun ohjelmakauden 2007–2013 määrärahat on käytetty loppuun, ja siihen asti kun vastaava, ohjelmakauden 2014–2020 maaseudun kehittämisohjelma hyväksytään. Kyseisten sitoumusten perusteella aiheutuneet menot ovat tukikelpoisia tämän asetuksen 3 artiklan mukaisesti.

4. Talousarviovaikutukset

4.1 Tarkasteltavassa ehdotuksessa asetukseksi pannaan yksinkertaisesti täytäntöön monivuotista rahoituskehystä ja YMP:n uudistusta koskevat komission ehdotukset varainhoitovuodeksi 2015 ottaen huomioon Eurooppa-neuvoston 8. helmikuuta 2013 hyväksymät päätelmät. Siihen sisältyvät suorien tukien ulkoinen lähentäminen, YMP-pilarien välinen joustavuus ja maaseudun kehittämisen yhteisrahoitusosuus.

4.2 Komission ehdotukseen verrattuna Eurooppa-neuvoston 8. helmikuuta 2013 hyväksymissä päätelmissä suoria tukia alennetaan varainhoitovuonna 2015 (verrattuna maksatusvuoden 2014 suoriin tukiin) 830 miljoonalla eurolla (nykyhintoina).

4.3 Suorien tukien enimmäismäärien jakautumisessa jäsenvaltioiden kesken otetaan huomioon ulkoinen lähentyminen varainhoitovuodesta 2015 alkaen. Eurooppa-neuvoston päätelmissä muutetaan komission ehdotuksessa esitetty lähentymisaikataulu (kuudeksi vuodeksi) ja lisätään tavoite, joka on vähintään 196 euroa hehtaaria kohti varainhoitovuoteen 2020 mennessä. Komission ehdotukseen verrattuna Eurooppa-neuvoston päätelmissä lisätään pilarien välistä joustavuutta. Tämä ei vaikuta talousarvioon, sillä yhdestä rahastosta (maataloustukirahasto tai maaseuturahasto) vähennetyt määrärahat annetaan samansuuruisina toisessa rahastossa käytettäväksi.

4.4 Tarkasteltavassa ehdotuksessa asetukseksi pyritään varmistamaan niiden maaseudun kehittämisen toimenpiteiden jatkuvuus, joissa sitoumukset ovat monivuotisia. Kyseisillä säännöksillä ei ole rahoitusvaikutuksia, koska maaseudun kehittämisen määrärahat pysyvät ennallaan. Tuet saattavat kuitenkin jakautua eri tavalla ajallisesti, mutta määrät eivät ole vielä tässä vaiheessa tiedossa.

4.5 Ehdotuksessa on säännöksiä, joilla lisätään komission toimivaltaa antaa delegoituja säädöksiä Euroopan unionin toiminnasta tehdyn sopimuksen 290 artiklan mukaisesti.

5. Yleistä

5.1 On ehdottomasti varmistettava tukien jatkuvuus edunsaajille maaseutualueilla, ja tätä voidaan perustella seuraavilla seikoilla: — EU:n pinta-alasta yli 77 prosenttia on luokiteltu maaseuduksi (47 prosenttia on viljelymaata ja 30 prosenttia metsää), ja puolet väestöstä asuu maaseudulla (maataloustuottajat ja muu maaseutuväestö). — Kaiken kaikkiaan maatalouden ja elintarviketeollisuuden – joka on voimakkaasti riippuvainen maatalouden toimituksista – osuus EU:n bkt:stä on kuusi prosenttia, alojen piiriin kuuluu 15 miljoonaa yritystä, ja ne tarjoavat 46 miljoonaa työpaikkaa. — Euroopassa on 12 miljoonaa maataloustuottajaa, ja maatilojen keskikoko on noin 15 hehtaaria (vertailun vuoksi: Yhdysvalloissa on 2 miljoonaa maataloustuottajaa, ja maatilojen keskikoko on 180 hehtaaria).

5.2 ETSK on tyytyväinen komission ehdotukseen kahden ohjelmakauden välisen ajanjakson säätelemisestä.

5.3 Euroopan laajuisesti suuri määrä maatalouden ympäristöohjelmia, joita rahoitetaan maaseuturahastosta, päättyy vuonna 2014. Lukuisat "perinteiset" maatalouden ympäristöohjelmat ovat olleet olemassa jo kymmenen vuotta tai kauemmin. Monet näiden "perinteisten" ohjelmien edunsaajat sijaitsevat syrjäisillä vuoristoalueilla ja ovat erittäin riippuvaisia maatalouden ympäristösopimuksiin perustuvista tuloista, joita nämä saavat vastineena tärkeän yhteisen hyödyn tuottamisesta. Vaikka uudesta maaseudun kehittämisasetuksesta päästäisiinkin sopimukseen viipymättä, on lähes varmaa, ettei uusia ohjelmia hyväksytä eivätkä ne ole valmiita 1. tammikuuta 2014 mennessä. Uusien ohjelmien ja tukitoimien puuttuessa asianomaisilla maataloustuottajilla ei ole vaihtoehtoista maaseudun kehittämisen tukiohjelmaa, johon nämä voisivat hakea, kun nykyiset sitoumukset päättyvät vuonna 2014.

5.4 Komission on laadittava järjestelmiä, joilla varmistetaan, että aiemmissa maaseudun kehittämisohjelmissa saavutetut ympäristöhyödyt säilytetään ja asianomaisten maataloustuottajien tulot turvataan. On tärkeää varmistaa, etteivät maataloustuottajat eikä ympäristö kärsi sen vuoksi, ettei EU:n talousarviosta tai YMP:tä koskevista ehdotuksista päästä ajoissa sopimukseen siten, että uudet maaseudun kehittämisohjelmat voisivat alkaa vuonna 2014.

5.5 Suorien tukien osalta jäsenvaltioille ja erityisesti niiden maksajavirastoille on annettava riittävästi aikaa valmistautua ja tiedottaa maataloustuottajille riittävän ajoissa ja perusteellisesti uusista säännöistä. Sen vuoksi vuotta 2014 koskeviin hakemuksiin on sovellettava siirtymävaiheen sääntöjä. Toisen pilarin osalta kahden ohjelmakauden välisten siirtymäsääntöjen määrittely on tavanomainen menettely. Siirtymäsääntöjä tarvitaan yleensä kahden perättäisen ohjelmakauden välistä siirtymää varten, kuten nykyisen ohjelmakauden alussa jo havaittiin. Maaseudun kehittämistä varten tarvitaan kuitenkin eräitä erityisiä siirtymäjärjestelyjä. Tämä johtuu etenkin niistä vakavista vaikutuksista, joita suorien tukien uuden järjestelmän viivästymisellä saattaa olla eräisiin maaseudun kehittämistoimenpiteisiin. Tämä koskee erityisesti maatalouden ympäristötoimenpiteiden ja ilmastotoimenpiteiden perustasoa ja täydentäviin ehtoihin liittyvien sääntöjen soveltamista.

5.6 Siirtymäjärjestelyjä tarvitaan myös sen varmistamiseksi, että jäsenvaltiot voivat jatkaa pinta-alaan ja eläimiin liittyvien toimenpiteiden sekä maatilojen kiireellisten investointitoimenpiteiden osalta uusia sitoumuksia vuonna 2014, vaikka nykyisen kauden määrärahat olisi käytetty loppuun.

5.7 Horisontaalisen sääntelyn osalta siirtymätoimenpiteitä tarvitaan vain suoriin tukiin liittyviä maatilojen neuvontajärjestelmää, yhdennettyä hallinto- ja valvontajärjestelmää ja täydentäviä ehtoja varten. Neuvoston ja Euroopan parlamentin olisi tässä yhteydessä hyväksyttävä erityiset siirtymäsäännöt ennen vuoden loppua ja muutettava tarvittaessa YMP:n nykyisiä perussäädöksiä.

5.8 Kansallisiin enimmäismääriin tehtävät muutokset saattavat alentaa tukia, joita yksittäiset maataloustuottajat saavat vuonna 2014. Tämän mahdollisen seurauksen minimoimiseksi kansallisten hallitusten on selvitettävä asiaa koskevat aikomuksensa ennen kuin ne esittävät ehdotuksensa.

5.9 Asetuksessa (EY) N:o 1698/2005 säädetään, että jäsenvaltiot voivat edelleen tehdä uusia oikeudellisia sitoumuksia, ja näin ollen on mahdollista, että valtio kieltäytyy noudattamasta sitoumustaan, koska velvoite on harkinnanvarainen.